Ukraina Qırımnıñ işğalden azat etilmesini BM Baş Assambleyasınıñ nevbetteki toplaşuvında muzakere etecek – Ukraina Pİ yolbaşçısınıñ muavini
11 iyül 2017, 22:28
Ukraina Prezident idaresiniñ yolbaşçı muavini Kostântın Yeliseyev
Birleşken Milletler Baş Assambleyasınıñ nevbetteki toplaşuvı içün Ukaina tarafından bir sıra teşebbüsler azırlanıla, olarnıñ bazıları Qırımnıñ işğalden azat etilmesi mevzusınen bağlı olacaq. Bunı iyülniñ 11-nde «Vaşa Svoboda» («Azatlığıñız») programmasınıñ efirinde Ukraina Prezident idaresiniñ yolbaşçı muavini Kostântın Yeliseyev bildirdi.
«Ayrıca, Qırım meselesine kelgende: Qırımnıñ işğalden azat etilmesine dair yañı ğayeler aqqında söz kete. Endi bar olğan halqara mehanizmler ve sanktsiyalar qullanılıp, Qırımnı endi artıq ukrain qanuniyetine qaytarmaq içün areket yapılmalı. Bizler şimdi BMT Baş Assambleyasnıñ toplaşuvına azırlanamız. Ukraina BMT çerçivesinde bazı teşebbüslernen çıqacaq ve olar hususan Qırımnen, onıñ azat etilmesinen bağlı olacaq», – dedi Yeliseyev.
O dedi ki, Qırım ve Donbass meseleleri – halqara ortaqlarnen ötkerilgen muzakerelerde «alfa ve omega» (başı ve soñu) ola.
BMT Baş Assambleyasnıñ nevbetteki toplaşuvı sentâbrniñ 12-nde işini başlamaq kerek.